નટુભાએ એ પ્રશ્નનો ઉત્તર પણ જાતે જ શોધી લીધો. થતું હોય તોય શું? માણસ માણસને ખાય તેવો વખત આવ્યો છે ત્યારે ક્યાં સુધી મોટા ઘરના થઈને રે'વું? બે અઠવાડિયાં પેલા પોતે રાહતકામ પર આવ્યો ત્યારે બધાને નવાઈ લાગી તેમાંય દયાને જોઇને તો બધા બાઘા જ થઇ ગ્યા'તા. પરબત જેવા તો ગામમાં વાતોય કરતા હતા કે દરબારનો બાજરો ખૂટ્યો લાગે છે. પણ કેટલાકનાં મોં બંધ કરવા ? અને કઈ રીતે ? એક વરસ તો જેમ તેમ કાઢ્યું પણ મારો વા'લો ભગવાનેય ભલભલાને વેતરવા બેઠો છે.